**ИМА ЛИ УДРЪЖКИ ВЪРХУ ОБЕЗЩЕТЕНИЕТО**

**ПО ЧЛ. 222, АЛ. 3 и чл. 224 ОТ КОДЕКСА НА ТРУДА?**

***Работя като учител, придобила съм право на пенсия за осигурителен стаж и възраст по общия ред. Искам да попитам има ли удръжки върху обезщетението по чл. 222, ал. 3 от Кодекса на труда? Имам неползван платен годишен отпуск за 2015 г., върху обезщетението по чл. 224 КТ, което ще получа ще има ли удръжки?***

***А. Николова***

Съгласно чл. 1, ал. 8, т. 7 от Наредба за елементите на възнаграждението и за доходите, върху които се правят осигурителни вноски **не се изчисляват и внасят осигурителни вноски върху обезщетенията** по чл. 200, 213, 214, чл. 216, ал. 1, т. 1 и 2, ал. 2 и 3, чл. 220, 221**, чл. 222, ал. 2 и 3, чл. 224**, 225, 226, чл. 232, ал. 2 и чл. 331 от Кодекса на труда.

В разпоредбата на чл. 24, ал. 2, т. 8 от Закона за данъците върху доходите на физическите лица е предвидено, **че в облагаемия доход от трудови правоотношения не се включват обезщетенията** по чл. 200, чл. 216, ал. 1, т. 1 и 2, ал. 2 и 3, **чл. 222, ал. 2 и 3** и чл. 226, ал. 3 от Кодекса на труда.

Следователно върху обезщетението по чл. 222, ал. 3 от Кодекса на труда, дължимо от работодателя при прекратяване на трудовото правоотношение, след като работникът или служителят е придобил право на пенсия за осигурителен стаж и възраст не се внасят осигурителни вноски и не подлежи на данъчно облагане. Обезщетението по чл. 224 от Кодекса на труда за неизползван платен годишен отпуск се включва в облагаемия доход от трудови правоотношения, върху него обаче не се правят осигурителни вноски.

**Павлина Петрова,**

експерт-юрист

в Централата на СБУ